寄淮東總領許叔庸
作者：章甫
朝代：宋

paragraphs: 太平寺裏留詩別，江北江南幾秋月。
那知未著侍臣冠，坐總軍儲持使節。
平生一飯不忘君，蟠胸萬卷皆經綸。
聞說別來頭更白，憂國祇今能幾人。
憶昨同傾京口酒，笑我凋零已蒲柳。
曉驅黄犢破荒烟，留眼看公印如斗。
短篇自昔蒙品題，老矣無復能新奇。
樂府流傳妙天下，小胥鈔寄定何時。